รัฐบาลไทย-ข่าวทำเนียบรัฐบาล- กระทรวงยุติธรรม โดยกรมคุ้มครองสิทธิและเสรีภาพ เปิดรับฟังความคิดเห็น การยกร่างพระราชบัญญัติป้องกันและปราบปรามการกระทำความผิดในลักษณะแชร์ลูกโซ่ พ.ศ. .... ครั้งที่ ๔ จังหวัดชัยภูมิ
วันอาทิตย์ที่ 19 มกราคม 2563
กระทรวงยุติธรรม โดยกรมคุ้มครองสิทธิและเสรีภาพ เปิดรับฟังความคิดเห็น การยกร่างพระราชบัญญัติป้องกันและปราบปรามการกระทําความผิดในลักษณะแชร์ลูกโซ่ พ.ศ. .... ครั้งที่ ๔ จังหวัดชัยภูมิ
นายสามารถ เจนชัยจิตรวนิช ผู้ช่วยรัฐมนตรีประจํากระทรวงยุติธรรม เป็นประธานในพิธีเปิดการประชุมเชิงปฏิบัติการเพื่อรับฟังความคิดเห็นการยกร่างพระราชบัญญัติป้องกันและปราบปรามการกระทําความผิดในลักษณะแชร์ลูกโซ่ พ.ศ. ....
ในวันศุกร์ที่ ๑๗ มกราคม ๒๕๖๓ เวลา ๐๙.๓๐ น. ณ โรงแรมสยาม ริเวอร์ รีสอร์ท อําเภอ​เมือง​ชัยภูมิ​ จังหวัดชัยภูมิ​ นายสามารถ เจนชัยจิตรวนิช ผู้ช่วยรัฐมนตรีประจํากระทรวงยุติธรรม เป็นประธานในพิธีเปิดการประชุมเชิงปฏิบัติการเพื่อรับฟังความคิดเห็นการยกร่างพระราชบัญญัติป้องกันและปราบปรามการกระทําความผิดในลักษณะแชร์ลูกโซ่ พ.ศ. .... โดยมี นายเรืองศักดิ์ ​สุ​วารี​ อธิบดีกรมคุ้มครองสิทธิและเสรีภาพ เป็นผู้กล่าวรายงาน และได้รับเกียรติจากนายณรงค์​ วุ่นซิ้ว ผู้ว่าราชการจังหวัดชัยภูมิ​ เป็นผู้กล่าวต้อนรับผู้เข้าร่วม ซึ่งมีผู้แทนจากหน่วยงานภาครัฐ ภาคเอกชน ภาคประชาชน นักวิชาการอิสระ และกลุ่มผู้มีส่วนได้เสียในจังหวัดชัยภูมิ​ เข้าร่วม
สืบเนื่องจากกระทรวงยุติธรรมได้รับเรื่องร้องทุกข์ขอความเป็นธรรมจากประชาชนกรณีถูกหลอกลวงเป็นเหตุให้สูญเสียทรัพย์สินจากการกระทําความผิดในลักษณะแชร์ลูกโซ่จํานวนมาก ประกอบกับประชาชนขอความสนับสนุนจากกระทรวงยุติธรรมให้ผลักดันร่างพระราชบัญญัติป้องกันและปราบปรามการกระทําความผิดในลักษณะแชร์ลูกโซ่ พ.ศ. .... ที่จัดทําขึ้นโดยภาคประชาชน ซึ่งขณะนี้อยู่ระหว่างกระบวนการรวบรวมรายชื่อประชาชนไม่น้อยกว่า ๑๐,๐๐๐ รายชื่อ เพื่อเสนอกฎหมาย
ผู้ช่วยรัฐมนตรีประจํากระทรวงยุติธรรม กล่าวว่า กระทรวงยุติธรรม ได้ตระหนักและเห็นความสําคัญของปัญหาเกี่ยวกับการถูกหลอกลวงในลักษณะแชร์ลูกโซ่ จึงมอบหมายให้กรมคุ้มครองสิทธิและเสรีภาพ หารือร่วมกับภาคส่วนต่างๆ เพื่อศึกษาแนวทางมาตรการป้องกัน ปราบปรามและช่วยเหลือประชาชนผู้ตกเป็นผู้เสียหายจากการถูกหลอกลวงในความผิดลักษณะแชร์ลูกโซ่ ซึ่งที่ประชุมได้มีการพิจารณาร่างพระราชบัญญัติป้องกันและปราบปรามการกระทําความผิดในลักษณะแชร์ลูกโซ่ พ.ศ. .... โดยสาระสําคัญของร่างพระราชบัญญัติฯ ประกอบด้วยการกําหนดองค์ประกอบการกระทําในลักษณะแชร์ลูกโซ่มาตรการป้องกันและปราบปรามการกระทําอันมีลักษณะแชร์ลูกโซ่ คณะกรรมการป้องกันและปราบปรามการกระทําความผิดในลักษณะแชร์ลูกโซ่ การจัดตั้งกองทุนหมุนเวียนช่วยเหลือแชร์ลูกโซ่และการจัดตั้งสํานักงานป้องกันและปราบปรามการกระทําความผิดอันมีลักษณะแชร์ลูกโซ่และบทกําหนดโทษ
อีกทั้งในการจัดทําร่างกฎหมายนั้นรัฐธรรมนูญแห่งราชอาณาจักรไทย พ.ศ. ๒๕๖๐ มาตรา ๗๗ วรรคสอง บัญญัติว่าก่อนการตรากฎหมายทุกฉบับ รัฐพึงจัดให้มีการรับฟังความคิดเห็นของผู้เกี่ยวข้องเพื่อวิเคราะห์ผลกระทบที่อาจเกิดขึ้นจากกฎหมายอย่างรอบด้านและเป็นระบบ รวมทั้งเปิดเผยผลการรับฟังความคิดเห็นและการวิเคราะห์นั้นต่อประชาชนและนํามาประกอบการพิจารณาในกระบวนการตรากฎหมายทุกขั้นตอน กรมคุ้มครองสิทธิและเสรีภาพ จึงได้จัดการประชุมในครั้งนี้ขึ้น เพื่อสร้างความตระหนักรู้ถึงความสําคัญในการส่งเสริมป้องกัน คุ้มครอง ปราบปราม และช่วยเหลือเยียวยาแก่ประชาชนผู้ตกเป็นผู้เสียหายจากการถูกหลอกลวงในความผิดลักษณะแชร์ลูกโซ่ อีกทั้งเพื่อรับฟังความคิดเห็นจากประชาชนและภาคส่วนต่างๆที่เกี่ยวข้องต่อร่างพระราชบัญญัติดังกล่าว โดยมีการกําหนดจัดรับฟังความคิดเห็นทั้งหมด ๕ พื้นที่ ๆ ละ ๑๐๐ คนได้แก่ จังหวัดชลบุรี จังหวัดนครราชสีมา จังหวัดพิจิตร จังหวัดชัยภูมิ และจังหวัดสงขลา ซึ่งมีกลุ่มเป้าหมายประกอบด้วย ผู้แทนหน่วยงานภาครัฐ ภาคเอกชน ภาคประชาชน นักวิชาการอิสระและกลุ่มผู้มีส่วนได้เสีย ฯลฯ รวมจํานวนทั้งสิ้นประมาณ ๕๐๐ คน
ทั้งนี้ การเปิดรับฟังความคิดเห็นได้กล่าวถึงกรณีปัญหาที่เกิดขึ้น อาทิ การชักชวนให้ลงทุนทองคําโดยอ้างว่าให้ผลตอบแทนสูง พร้อมให้ชักชวนผู้อื่นมาร่วมลงทุนแบ่งกําไรให้ และแชร์ลูกโซ่ชักจูงลงทุนสุดท้ายไม่ได้ผลตอบแทน รวมถึงอยากให้เตือนประชาชนในพื้นที่ได้รับทราบว่ากลุ่มดังกล่าวเป็นกลุ่มที่กระทําการเกี่ยวกับการหลอกลวงในลักษณะแชร์ลูกโซ่ ซึ่งจะทําให้ประชาชนไม่ถูกหลอกลวงอีก ซึ่งจะร่วมบูรณาการกับหน่วยงานที่เกี่ยวข้อง เพื่อประชาสัมพันธ์ให้ความรู้ และปลูกฝังประชาชนให้ไม่เชื่อใครง่ายๆ รวมทั้งปลูกฝังให้ประชาชนมีระเบียบวินัย ไม่คิดคดโกง และให้รู้ถึงผลของการกระทําความผิดที่อาจเกิดขึ้นทางกฎหมาย เป็นต้น
นอกจากนี้ ภายหลังการเปิดรับฟังเสร็จสิ้น กรมคุ้มครองสิทธิและเสรีภาพ จะนําข้อคิดเห็นและข้อเสนอแนะทั้งหมดมาประมวลเพื่อประกอบการยกร่างพระราชบัญญัติป้องกันและปราบปรามการกระทําความผิดใน ลักษณะแชร์ลูกโซ่ พ.ศ. .... ต่อไป